
              REPUBLIKA HRVATSKA							 
OPĆINSKI PREKRŠAJNI SUD U ZAGREBU
             Zagreb, Avenija Dubrovnik 8  


Poslovni broj: Pp-5481/2026


 U  I M E   R E P U B L I K E    H R V A T S K E

P R E S U D A

	Općinski prekršajni sud u Zagrebu, po sutkinji Mili Meštrović, uz sudjelovanje Lea Jagatić kao zapisničarke, u prekršajnom predmetu protiv okrivljenika Saše Kraljevića, zbog prekršaja iz čl. 216. st. 1. toč. 3. i st. 3. i čl. 199. st. 2. i 6. Zakona o sigurnosti prometa na cestama (NN 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24), povodom optužnog prijedloga Ministarstva unutarnjih poslova, Policijske uprave Zagrebačke, I. Postaje prometne policije Zagreb, klasa: 211-07/26-5/9251 ur.broj: 511-19-44-26-1 od 14. travnja 2026. i ispravka izjavljenog od ovlaštenog predstavnika tužitelja od 14. travnja 2026. danog na zapisnik od 14. travnja 2026., nakon provedenog žurnog postupka, dana 6. svibnja 2026., 
p r e s u d i o   j e
 
I.	Na temelju odredbe čl. 183. Prekršajnog zakona (NN 107/07, 39/13, 157/13, 110/15, 70/17, 118/18, 114/22)

Okrivljenik Saša Kraljević, sin Marka i Mare, djev. Antunović, OIB: 01938068781, rođen 13.11.1978. godine u Tuzli, BiH, s prebivalištem u Zagrebu, Dedići 89, državljanin RH, razveden, bez djece, SSS, zaposlen u vlastitoj tvrtci MAK PARKING j.d.o.o., u Zagrebu, Petina 33, tek otvoreno, srednjeg imovnog stanja, prekršajno neosuđivan, protiv njega se ne vodi postupak za drugi prekršaj ili kazneno djelo,
k r i v   j e

1. što je dana 14. travnja 2026. u 00,30 sati u Zagrebu, upravljao osobnim automobilom marke Ford, njemačkih registarskih oznaka S KK 444 (D), a kretao se Slavonskom avenijom u smjeru istoka, dolaskom do raskrižja sa ulicom Kruge zaustavljen je po policijskim službenicima Ravnateljstva policije, Mobilne jedinice prometne policije te je izvršenom kontrolom utvrđeno da upravlja vozilom prije stjecanja prava na upravljanje, odnosno bez položenog vozačkog ispita bilo koje kategorije,

dakle, kao vozač upravljao je motornim vozilom B kategorije u prometu na cestama prije stjecanja prava na upravljanje motornim vozilom, odnosno bez položenog vozačkog ispita bilo koje kategorije, 

čime je počinio djelo prekršaja iz čl. 216. st. 1. toč. 3. Zakona o sigurnosti prometa na cestama, kažnjivo po st. 3. istog članka istog Zakona,

2. što je u vrijeme i na mjestu kao pod toč. 1. izreke, upravljao osobnim automobilom marke Ford, njemačkih registarskih oznaka S KK 444 (D), a kretao se Slavonskom avenijom u smjeru istoka, dolaskom do raskrižja sa ulicom Kruge zaustavljen je po policijskim službenicima Ravnateljstva policije, Mobilne jedinice prometne policije te je izvršenom kontrolom i alkotestiranjem alkometrom marke Dräger 6810 ser. br. ARDH 055 utvrđeno da je upravljao vozilom, a imao je 0,95 g/kg alkohola, odnosno odgovarajući iznos miligrama u litri izdahnutog zraka, 

dakle, što je kao vozač upravljao motornim vozilom, a imao je alkohola iznad 0,50 g/kg do 1,00 g/kg, odnosno odgovarajući iznos miligrama u litri izdahnutog zraka,

	čime je počinio djelo prekršaja iz čl. 199. st. 2. Zakona o sigurnosti prometa na cestama, kažnjivo po st. 6. istog članka istog Zakona,  

	pa mu se temeljem cit. propisa utvrđuje

· za djelo pod toč. 1. izreke presude novčana kazna u iznosu od 1.320,00 € (tisuću tristo dvadeset eura)
· za djelo pod toč. 2. izreke presude novčana kazna u iznosu od 500,00 € (petsto eura)

Temeljem čl. 39. st. 1. toč. 2. Prekršajnog zakona, okrivljeniku se 

izriče

UKUPNA NOVČANA KAZNA U IZNOSU OD 1.720,00 € (tisuću sedamsto dvadeset eura) 

Temeljem čl. 40. st. 1. u svezi čl. 14. Zakona o izmjenama i dopunama Prekršajnog zakona, okrivljeniku se uračunava vrijeme provedeno u zadržavanju po policiji od dana 14. travnja 2026. godine u 00,30 sati kada je uhićen, do dana 14. travnja 2026. godine u 11,45 sati kada je rješenjem ovog suda pušten na slobodu, kao 39,82 € (trideset devet eura osamdeset dva centa), za jedan dan zadržavanja, pa na ime novčane kazne okrivljenik ima za platiti preostali iznos od 1.680,18‬ € (tisuću šesto osamdeset eura osamnaest centi).  

Temeljem čl. 33. st. 11. Prekršajnog zakona okrivljenik je obvezan platiti novčanu kaznu putem priložene uplatnice, u roku od 60 (šezdeset) dana po pravomoćnosti ove presude, a u protivnom postupit će se prema odredbi čl. 34. st. 1. – 5. Prekršajnog zakona. Ukoliko okrivljenik u navedenom roku plati 2/3 izrečene novčane kazne  putem priložene uplatnice, smatrat će se, na temelju odredbe čl. 183. st. 2. Prekršajnog zakona, da je novčana kazna u cjelini plaćena. 

II. 	Odbija se prijedlog tužitelja za izricanje zaštitne mjere zabrane upravljanja motornim vozilima B kategorije u trajanju od 6 (šest) mjeseci.

III. 	Temeljem članka 139. stavak 3. u vezi s člankom 138. stavak 2. i 3. Prekršajnog zakona, okrivljenik je obvezan platiti troškove prekršajnog postupka u paušalnom iznosu od 50,00 € (pedeset eura) i troškove tužitelja – alkotest u iznosu od 11,00 € (jedanaest eura), što ukupno iznosi 61,00 € (šezdeset jedan euro) u roku od 60 (šezdeset) dana od pravomoćnosti ove presude, a u protivnom troškovi će biti naplaćeni prisilno, temeljem članka 152. stavak 4. i stavak 11. Prekršajnog zakona.

Obrazloženje
 
1. Ministarstvo unutarnjih poslova, Policijska uprava Zagrebačka, I. Postaja prometne policije Zagreb, podnijela je optužni prijedlog i ispravak optužnog prijedloga koji je izjavljen od strane ovlaštenog predstavnika tužitelja na zapisnik radi prekršajnog djela činjenično i pravno opisanog u izreci ove presude te je proveden žurni postupak.  
2. Okrivljenik je uhićen od strane policije dana 14. travnja 2026. u 00,30 sati, te doveden pred ovaj sud 14. travnja 2026. u 10,30 sati.
3. Okrivljenik ispitan na navode iz optužnog prijedloga u svoju je obranu naveo da se smatra krivim i priznaje prekršaj iz toč. 2. optužnog prijedloga koji mu se stavlja na teret. U odnosu na navode optužbe naveo je da je točno da je upravljao svojim vozilom marke Ford Focus, reg. oznake S KK 444 (D) Slavonskom avenijom u smjeru istoka, dolaskom do raskrižja Slavonske avenije i ulice Kruge, zaustavljen je po pol. sl. Ravnateljstva policije, Mobilne jedinice prometne policije, pol. sl. tražili su njegovu vozačku i prometnu za vozilo. Naime, okrivljenik nije imao vozačku dozvolu koju bi im dao na uvid iz razloga što je njegova vozačka dozvola ostala u Tuzli, kada je bio za Uskrs, ostala mu je kod rodbine. Vozački ispit položio je 1996. kada je stekao pravo na polaganje vozačkog ispita. Obvezao se u kratkom roku dostaviti sudu svoju vozačku dozvolu. Daljnjom kontrolom pol. sl. pitali su ga je li konzumirao alkohol, rekao je da jest. Pitali su ga pristaje li na ispitivanje prisutnosti alkohola alkometrom marke Dräger alcotest 6810 ser. Br. ARDH 0055, te je utvrđeno da ima 1,05 g/kg alkohola, odnosno odgovarajući iznos miligrama u litri izdahnutog zraka, umanjeno za 0,1 g/kg, a što iznosi 0,95 g/kg alkohola, odnosno odgovarajući iznos miligrama u litri izdahnutog zraka.
3.1. Okrivljeniku je nakon ispitivanja određen rok od 15 dana u kojem se obvezuje dostaviti svoju vozačku dozvolu sudu na uvid, odnosno do 29. travnja 2026., što okrivljenik nije učinio.
4. U tijeku postupka sutkinja je izvršila uvid i pročitala izvješće o uhićenju okrivljenika Uprave za javni red i sigurnost, Mobilne jedinice prometne policije od 14. travnja 2026., zapisnik o ispitivanju prisutnosti alkohola ser. Br. 1076687377 uvidom u koji je utvrđeno da je okrivljenik alkotestiran alkometrom marke Dräger ALKOTEST 6810 ser. Br. ARDH0055 te mu je utvrđena koncentracija alkohola od 1,05 g/kg, odnosno odgovarajući iznos miligrama u litri izdahnutog zraka, umanjeno za 0,1 g/kg, a što iznosi 0,95 g/kg alkohola, odnosno odgovarajući iznos miligrama u litri izdahnutog zraka, zapisnik je okrivljeni potpisao vlastoručno bez primjedbi, obavijest o počinjenom prekršaju Mobilne jedinice prometne policije od 14. travnja 2026. na strani 6 spisa, zahtjev za naknadu troškova I. Postaje prometne policije Zagreb i potvrdu Ministarstva pravosuđa, uprave i digitalne transformacije, Uprave za kazneno pravo, Sektora za evidencije, pomilovanja i podršku žrtvama i svjedocima, Službe za evidencije i pomilovanja, Odjela za prekršajne evidencije, Klasa: 740-04/26-02/55583, Ur.Broj: 514-05-02-01-02-26-02 od 14. travnja 2026. uvidom u koju je utvrđeno da okrivljenik nije prekršajno osuđivan.
6. Nakon provedenog postupka sud je temeljem čl.171.a. st. 3. Prekršajnog zakona utvrdio da je priznanje okrivljenika izričito i okolnosno u odnosu na djelo prekršaja pod toč. 2. izreke, sukladno dokazima u spisu te je nedvojbeno utvrđeno da je okrivljeni počinio prekršaj koji mu se stavlja na teret, na način i pod uvjetima kako je to navedeno u izreci presude te je prekršajno odgovoran. Naime, nesporno je utvrđeno da je okrivljenik predmetnog dana kao vozač upravljao motornim vozilom, a imao je alkohola iznad 0,50 g/kg do 1,00 g/kg, odnosno odgovarajući iznos miligrama u litri izdahnutog zraka te navedenim ponašanjem postupio protivno odredbama citiranim u izreci ove presude te je proglašen krivim i kažnjen kao u izreci presude.
6.1. U odnosu na djelo prekršaja pod toč. 1. izreke presude, okrivljenik je naveo kako vozačku dozvolu ima od 1996. godine kada je stekao pravo na polaganje vozačkog ispita. Također, okrivljenik je naveo da nije imao vozačku dozvolu koju bi policijskim službenicima koji su ga zaustavili dao na uvid budući je za Uskrs bio kod rodbine u Tuzli gdje mu je vozačka dozvola ostala. Okrivljenika je sud obvezao da u roku od 15 dana dostavi dokaz o postojanju vozačke dozvole, što je okrivljeni propustio učiniti u ostavljenom roku, a iz čega proizlazi da okrivljeni nema položen vozački ispit, stoga je obzirom na navedeno u prekršaju te sud smatra da je okrivljenik počinio prekršaj iz čl. 216. st. 1. toč. 3. Zakona o sigurnosti prometa na cestama.
7.1. Temeljem provedenog postupka Sud je za navedene prekršaje utvrdio novčane kazne u Zakonom propisanim granicama, tako utvrđene kazne sud je zbrojio i temeljem čl. 39. st. 1. toč. 2. Prekršajnog zakona izrekao ukupnu novčanu kaznu, smatrajući da će se i ovako izrečenom novčanom kaznom postići svrha kažnjavanja te djelovati na buduće ponašanje okrivljenika.
7.2. Pri tome valja napomenuti da je sud okrivljeniku u iznos novčane kazne uračunao vrijeme provedeno u uhićenju po I. Postaji prometne policije Zagreb, uz upozorenje okrivljeniku ako u roku koji mu je određen za plaćanje novčane kazne, uplati dvije trećine izrečene novčane kazne u korist Državnog proračuna, prema priloženom predlošku uplatnice, smatrat će se da je novčana kazna u cijelosti uplaćena.
8. Sud je odbio se zahtjev tužitelja za izricanjem zaštitne mjere motornim  vozilom u trajanju od 12 (dvanaest) mjeseci, budući je ovako izrečenu zaštitnu mjeru moguće izvršiti tek nakon što je počinitelj prekršaja stekao pravo na upravljanje motornim vozilom, odnosno nakon što mu bude izdana vozačka dozvola, sukladno čl. 288. Zakona o sigurnosti prometa na cestama, a čl. 58. st. 2. Prekršajnog zakona točno je određeno da se zaštitna mjera izvršava po izvršnosti presude, pa je shodno navedenome potrebno postupati sukladno Prekršajnom zakonu.
9. Na temelju u izreci citiranih odredbi Prekršajnog zakona okrivljenik je dužan naknaditi troškove postupka u paušalnom iznosu odmjerenom prema složenosti i duljini trajanja postupka te imovinskom stanju okrivljenika te troškove tužitelja za uporabu alkotesta.
U Zagrebu, 6. svibnja 2026.
   Zapisničarka						                               Sutkinja
    Lea Jagatić					                                     Mila Meštrović 


Uputa o pravnom lijeku:
Protiv ove presude imaju pravo žalbe u roku od 8 (osam) dana nakon primitka presude. Žalba se predaje Općinskom prekršajnom sudu u Zagrebu, Av. Dubrovnik 8, u dva istovjetna primjerka, a o žalbi odlučuje nadležni sud.

Dostavna naredba: 
1. Okr. Saša Kraljević, Zagreb, Dedići 89,
2. Tužitelj, MUP, PUZ, I. Postaja prometne policije Zagreb - ovdje, 
3. Spis.

